Näin kahden metrojunan törmäys tapahtui Helsingissä – "Ei tunnistettu edes riskiksi"

Riikka Jokinen

Kahden metrojunan törmäys Helsingin Itäkeskuksen metroasemalla aiheutti 626 000 euron kustannukset, kertoo Onnettomuustutkintakeskus (Otkes).

Törmäys tapahtui viime heinäkuussa kello kahdelta yöllä, kun liikkeelle lähteneen koeajojunan ja aseman vaihdealueelle pysäköidyn opetusjunan kyljet osuivat yhteen. Tämän seurauksena koeajojuna suistui kiskoilta. Kukaan ei loukkaantunut onnettomuudessa.

Opetusjunassa koulutettiin uusia metrokuljettajia Länsimetroa varten. Samaan aikaan koeajettiin uusia M300-sarjan metrojunia.

Onnettomuustutkintakeskus tiedotti maanantaina metro-onnettomuuden tutkinnasta. Onnettomuuteen vaikutti erityisesti turvalaitteiden toiminnallinen suunnitteluvirhe, jota ei oltu huomattu aiemmin. Virhe mahdollisti kulkutien muodostamisen koeajojunalle, vaikka opetusjuna seisoi vaihdealueella.

Lisäksi liikenteenohjausjärjestelmä asetti eri kulkutien kuin liikenteenohjaaja oli tarkoittanut.

Otkesin mukaan turvalaitesuunnittelussa ollut virhe oli periytynyt kahden laitesukupolven yli.

Myös koeajojunan kuljettajan toiminta vaikutti onnettomuuteen. Hän ei tunnistanut vaihteen rajamerkkiä ja teki ahtaassa ohituksessa arviointivirheen.

Otkesin mukaan kuljettajien osaamisessa oli puutteita, mikä johtui vastaavasti koulutusjärjestelmän puutteista.

– Kuljettajat olivat saaneet pätevyyksiä osaamatta olennaisia asioita. Kertauskoulutusta ei ollut suunniteltu tai järjestetty systemaattisesti liikenneturvallisuustehtävissä toimiville henkilöille, Otkesin tiedotteessa kerrotaan.

Lisäksi Otkesin mukaan Helsingin kaupungin liikennelaitos (HKL) ei ollut tunnistanut metrojunien törmäämistä edes riskiksi. Lisäksi aikataulujen ulkopuolellaajettavaa koeajo- ja opetusajoliikennettä ei oltu suunniteltu riittävän hyvin ja sovitettu yhteen.

– Kokonaisliikennetilannekuvan muodostaminen oli vaikeaa, tiedotteessa todetaan.

Onnettomuustutkintakeskus suosittaakin HKL:ää aikatauluttamaan yöliikenteessä olevat metrot ja muut yksiköt sekä laatimaan niille ajo-ohjelman.

Kaikkiaan Otkes antoi viisi suositusta turvallisuuden parantamiseksi.